SA bestel 20 miljoen dosisse Pfizer-entstofSuid-Afrika hoop om binne die volgende paar weke meer as 40 miljoen dosisse entstof aan te koop. (Foto: Justin Tallis/AFP) Suid-Afrika, die Afrika-land wat tot dusver die swaarste deur die Covid-19-pandemie getref is, het 20 miljoen dosisse van die Pfizer/BioNTech-koronavirus-entstof bestel. Die eerste besending AstraZeneca/Oxford-entstowwe wat in Indië vervaardig is, word Maandag in die land verwag, met die eerste inentings wat na verwagting binne twee weke sal begin. Dr. Zweli Mkhize, minister van gesondheid, het aan Sunday Times gesê die 20 miljoen bykomende dosisse entstof is van die Amerikaanse medisynevervaardiger Pfizer bestel. “Die aflewering van die entstof is vasgemaak en daar word gewag op vervaardigers om finale ooreenkomste met afleweringsdatums en presiese bedrae in te dien,” het Mkhize aan die Sondagkoerant gesê. Lwazi Manzi, woordvoerder van die departement, het die inligting later bevestig. Die nuwe Pfizer-bestelling is bykomend tot die 12 miljoen dosisse van die Covax-fasiliteit wat deur die Wêreldgesondheidsorganisasie (WGO) gerugsteun word, naamlik nege miljoen dosisse van Johnson & Johnson en 1,5 miljoen dosisse van AstraZeneca/Oxford. Dit bring die algehele besending dosisse wat volgens die regering tot dusver verseker is, op meer as 40 miljoen te staan. Volgens Manzi moet verdere toewysings deur die Afrika-unie (AU) nog gedoen word. Suid-Afrika beoog om 67% van sy bevolking, oftewel sowat 40 miljoen mense, teen die einde van die jaar teen Covid-19 in te ent. Sommige besendings van die entstof word voorsien deur Covax en die AU, terwyl ander regstreeks van vervaardigers aangekoop word. “Ons is betreklik seker dat dit waarvoor ons betaal en onderteken het en waaroor ons onderhandel, die beoogde inentingsgetalle sal dek,” het Mkhize verseker. Die minister sê die berging van die Pfizer/BioNTech-entstof, wat by -70°C gehou moet word, is nie ŉ probleem nie. “Ons het ŉ mate van kapasiteit, grootliks by akademiese instellings. Daar is nou maatskappye wat na vore kom met berg- en vervoeroplossings.” Suid-Afrika se koronavirusuitbreking is versnel deur ŉ nuwe variant wat oënskynlik aansteekliker as vorige vorms van die virus én meer weerstandig teen bestaande entstowwe is. Suid-Afrika het tot dusver meer as 1,4 miljoen infeksies en byna 45 000 sterftes weens Covid-19 bevestig.